Diari Oficial de la Generalitat Valenciana


Sumari del DOGV 9330, del 03-05-2022 (2022/3412)

RESOLUCIÓ d'1 de febrer de 2022, del director general de Qualitat i Educació Ambiental, per la qual es formula l'informe d'impacte ambiental del projecte de planta dedicada a l'envasament i emmagatzematge de gasos liquats i nova valorització de residus al terme municipal de Sagunt. Expedient 103/0107-NEG.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9330

Data del DOGV
:   03-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3412


Data del document
:   01-02-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Sagunt
    * impacte ambiental

RESOLUCIÓ d'1 de febrer de 2022, del director general de Qualitat i Educació Ambiental, per la qual es formula l'informe d'impacte ambiental del projecte de planta dedicada a l'envasament i emmagatzematge de gasos liquats i nova valorització de residus al terme municipal de Sagunt. Expedient 103/9919-GQB. [2022/3412]  
«Informe d'impacte ambiental  
Expedient: 103/0560-VOP.  
Títol: Planta dedicada a l'envasament i l'emmagatzematge de gasos liquats i nova valorització de residus.  
Promotor: Friogas, SA.  
Òrgan substantiu: Ajuntament de Sagunt.  
Referència de l'òrgan substantiu: 488362F.  
Localització: polígon industrial Sepes, parcel·la 10, carrer de Kepler, del terme municipal de Sagunt (València).  
NIMA: 0619262936.  
  
Antecedents  
L'activitat està en funcionament i el seu procés industrial consisteix en la recuperació de CFC procedent de líquids refrigerants que estan contaminats amb aigua i olis. L'activitat es dedica, actualment, a l'envasament, emmagatzematge i distribució de líquids refrigerants (indústria del fred i el condicionament de l'aire). Es realitza l'emmagatzematge a granel dels líquids refrigerants i el posterior envasament en recipients a pressió transportables per a la seua distribució final.  
La mercantil disposa de declaració d'impacte ambiental favorable condicionada, emesa per la directora general de Qualitat Ambiental, amb data 3 de desembre de 1996, per a una activitat de gestor de residus tòxics i perillosos (recuperació de CFC), expedient 56/96-AIA.  
  
La mercantil disposa d'autorització administrativa per a efectuar operacions de gestió de residus perillosos:  
Emmagatzematge de residus perillosos-operació R13 (emmagatzematge de residus en espera de l'operació entre R1 i R11, emmagatzematge en l'àmbit de recollida).  
Tractament de residus perillosos-operació R3 (reciclatge/recuperació de substàncies orgàniques que no s'utilitzen com a dissolvents-regeneració).  
Consta en el Servei d'Avaluació d'Impacte Ambiental (òrgan ambiental) l'expedient de consulta (158/2941-PWE), en què el Servei de Residus sol·licita el pronunciament per part de l'òrgan ambiental, adjuntant a la consulta un estudi d'impacte ambiental i un document de síntesi, per a incloure noves tipologies de gasos en les operacions de tractament que realitzava en el marc de l'autorització de gestió de residus perillosos. D'altra banda, planteja una nova operació de tractament per a residus de dissolvent (R2).  
  
Descripció del projecte  
L'objecte del projecte és la modificació de la llicència ambiental d'un establiment dedicat a l'envasament i l'emmagatzematge de gas per a la indústria del fred, a causa d'una nova valorització de residus perillosos. Es proposa la realització a l'interior de la instal·lació d'una nova valorització de residus perillosos (operació R2), caracteritzats amb el codi LER 14 06 02 (Altres dissolvents i mescles de dissolvents halogenats). A més, segons informació facilitada per l'Ajuntament de Sagunt s'ampliarà la superfície ocupada per les oficines en planta baixa i primera.  
El certificat de compatibilitat urbanística, emés el 15 de juny de 2020, exposa que l'activitat és compatible amb el planejament urbanístic i les ordenances municipals.  
Es pretén realitzar les modificacions següents:  
1. Donar de baixa les operacions R3 i R13 per a substàncies que esgoten la capa d'ozó. Operació R3 per als gasos refrigerants R-12, R-22, R-502, R408A, R409A i R141B.  
Operació R13 per als halons 1211 i 1301.  
2. Augment de les referències de residus tractats mitjançant l'operació R3, sent-ne les noves referències per a incorporar: R448A, R450A, R407A, R407F, R422D, sense ampliar la quantitat tractada a l'any.  
3. Afegir el tractament de residus amb codi LER 140602 mitjançant les operacions R2, R13 i D15. Per a l'operació R2 (recuperació o regeneració de dissolvents), s'utilitzarà el sistema de destil·lació i recuperació de fluids.  
4. Donar de baixa l'operació R13 per als residus classificats amb codi LER 130308 i 130110 (olis), per a realitzar-se únicament l'operació D15.  
  
Descripció del procés de valorització (operació R2)  
El procés que es realitzarà per a valorar els residus de dissolvents és el següent:  
1. Recollida de mostres.  
La mercantil recull una mostra dels residus en les instal·lacions dels seus clients i les envia per a la seua anàlisi a un laboratori extern, que en determina la viabilitat de la recuperació segons els paràmetres d'acceptació. Si el resultat és favorable en tots els punts, se'n procedeix a la valorització (operació R2); si el resultat és desfavorable, es procedirà a l'apilament dels residus per a la seua retirada per un altre gestor autoritzat (operació D15).  
2. Presa de dades.  
Es registren les dades següents: nombre d'envasos, centre d'origen (client), s'adjudica un número de lot complet (nombre total d'envasos), número de fabricació i de lot de cada envàs.  
3. Valorització dels dissolvents.  
El tractament de residus es farà a l'interior de la nau, es valoraran en aquest nou procés residus perillosos caracteritzats amb el codi LER 14 06 02.  
Es tracta de la valorització de dissolvent (R2) a través d'un procés de destil·lació el qual necessita autorització per part de l'administració competent.  
La destil·lació i recuperació de dissolvents es realitza mitjançant una unitat de destil·lació «EDELWEISS» NEP1006. Aquesta unitat compta al seu interior amb:  
Dos tancs, un d'ells equipat amb resistències de calefacció, un grup de fred que refreda uns serpentins al voltant del sistema que condensen els vapors generats, un filtre o separador d'aigua on retornen els condensats i se separen de la humitat abans de retornar el líquid net al tanc de producte net per al seu envasament en un bidó. Aquest procés es realitza en continu. L'oli o producte contaminat queda en el tanc número 1 i el producte net en el tanc número 2. La unitat de destil·lació té una capacitat màxima de destil·lat de 5 litres/hora. El producte resultant de l'operació de valorització és un dissolvent llest per a comercialitzar, que s'emmagatzema en bidons de 25 litres. El procés de valorització de dissolvents genera un residu perillós, resultat de les impureses del procés de destil·lació i el seu emmagatzematge es realitzarà en bidons en la zona de residus perillosos fins a la seua retirada per un gestor autoritzat.  
  
No es preveu un consum de recursos naturals, per al procés es necessita energia i una xicoteta quantitat d'aigua que introduïda en un circuit tancat serveix de refrigerador/condensador. La planta disposa de les infraestructures necessàries per al seu correcte funcionament.  
  
Tramitació administrativa  
Amb data 6 d'octubre de 2020 va tindre entrada en l'òrgan ambiental un ofici de l'Ajuntament de Sagunt (òrgan substantiu), perquè es procedisca a la tramitació de la corresponent avaluació d'impacte ambiental, amb caràcter previ a la concessió de la llicència ambiental. Es remet expedient compost per:  
Sol·licitud d'inici, estudi d'impacte ambiental, document de síntesi, projecte de llicència ambiental, annex al projecte, certificat de compatibilitat urbanística i documentació complementària.  
  
Consideracions ambientals  
A partir de la documentació tramitada, de l'anàlisi efectuada, així com de la consideració dels criteris de l'annex III de la Llei 21/2013, de 9 de desembre, d'avaluació ambiental, resulta el següent:  
  
Característiques i ubicació del projecte:  
L'entorn immediat està compost per edificacions tipus industrial, amb l'activitat allunyada de nuclis urbans residencials. La planta disposa de bons accessos amb les xarxes de transport següents: a l'oest la nacional N-340 i el ferrocarril València-Barcelona, al sud la V-23 i a l'est la CV-309.  
Ni l'emplaçament de la instal·lació ni les seues àrees d'influència es troben en espais protegits. La instal·lació no se situa en zona d'especial sensibilitat ambiental, se situa en una zona pròxima a infraestructures existents.  
El projecte no afecta espais naturals protegits de la Comunitat Valenciana ni espais de la Xarxa Natura 2000.  
Segons la cartografia i normativa del PATFOR de la Comunitat Valenciana, els terrenys no són forestals, i segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
La documentació aportada exposa que l'activitat de valorització de dissolvents en les quantitats exposades no es troba inclosa en el Catàleg d'activitats potencialment contaminadores de l'atmosfera.  
  
L'activitat es desenvoluparà sempre a l'interior de la nau i el sòl de la instal·lació serà de formigó. Es disposa de material absorbent en aquelles zones on s'emmagatzemen substàncies perilloses. En el procés de valorització de dissolvents no es genera cap aigua d'eixida. Es realitzaran les auditories acústiques corresponents i el manteniment preventiu als vehicles.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte examinat constitueix un supòsit d'avaluació d'impacte ambiental simplificada, segons el que es preveu en l'article 7.2.c de la Llei 21/2013, de 9 de desembre, d'avaluació ambiental, que estableix que seran objecte d'una avaluació d'impacte ambiental simplificada, qualsevol modificació de les característiques d'un projecte de l'annex I o de l'annex II, diferent de les modificacions descrites en l'article 7.1.c ja autoritzats, executats o en procés d'execució, que puga tindre efectes adversos significatius sobre el medi ambient, quan supose, en aquest cas, un increment significatiu de la generació de residus, de l'esmentada llei.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte d'una planta dedicada a l'envasament i l'emmagatzematge de gasos liquats i nova valorització de residus, promogut per Friogas, SA, situat al polígon industrial Sepes, parcel·la 10, carrer de Kepler, del terme municipal de Sagunt (València), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental, als termes d'aquest informe, en particular:  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'establirà un programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. D'aquest programa es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació estarà a la disposició de les autoritats competents.  
3. Per a la reducció de l'exposició a possibles riscos, es farà ús de les bones pràctiques en la gestió dels residus, és a dir, en l'emmagatzematge i la manipulació. Es realitzarà la gestió en llocs on el possible risc de fugides o vessaments siga menor i, en cas que ocórrega, es realitzarà una adequada actuació posterior, a més que estiguen correctament apilats i etiquetats.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 1 de febrer de 2022.- El director general de Qualitat i Educació Ambiental: Joan Piquer Huerga.»